ཨོཾ་མ་ཏྲི་མུ་ཥ་ཡེ་སྭཱ་ཧཱ༔ «དེ་ནས་ཆད་མདོ་སྦྱིན་པ་ནི༔» ཧཱུྃ༔ སྔོན་ཚེ་དཀྱིལ་འཁོར་གཉན་པོ་འདི༔ ཅི་ལྟར་བཀའ་བཞིན་ཐ་ཚིག་སྐྱོང་༔ གཏེར་སྲུང་མཆོད་པའི་གཏོར་མ་འདི༔ དེ་རིང་སྐལ་ལྡན་ཁྱོད་ལ་གཏད༔ ཨོཾ་ནི་དྷི་པཱ་ལ་སྭཱ་ཧཱ༔ ཧཱུྃ་ཛཿ «དེ་ནས་བསྟན་སྐྱོང་གཏད་པ་ནི༔» ཧཱུྃ༔ རྟེན་འབྲེལ་བཅུ་གཉིས་དུས་བདག་མ༔ བོད་ཁམས་སྐྱོང་ཕྱིར་བརྟན་མ་སྨན༔ དེ་དག་དགྱེས་པར་མཆོད་པའི་རྫས༔ དེ་རིང་སྐལ་ལྡན་ཁྱོད་ལ་གཏད༔ ཨོཾ་མ་ཏྲི་མ་མ་ལེ་ལེ་ཧཱུྃ་ཛཿ «དེ་ནས་བཀའ་སྲུང་གཏད་ལ༔» ཧཱུྃ༔ བསྟན་པའི་ལས་མཛད་ཕྱག་བཞི་པ༔ མགོན་ཆེན་སྡེ་ལྔ་བྱ་རོག་གདོང་༔ ཞིང་སྐྱོང་ལེགས་ལྡན་སེངྒེའི་གདོང་༔ གཟའ་མཆོག་བཙན་རྒོད་མེ་འོད་གདོང་༔ ཚངས་པ་དགེ་བསྙེན་གིང་ཀ་ར༔ ཀླུ་རྒྱལ་དགེ་བསྙེན་ཆེན་པོ་བཅས༔ མ་གཅིག་ལས་ཀྱི་མཁའ་འགྲོ་དང་༔ གཏེར་སྲུང་མཆིམས་ཕུའི་བྲག་བཙན་སོགས༔ བཀའ་ཡི་ཐ་ཚིག་གཉེར་བ་ཡི༔ དཀྱིལ་འཁོར་འདི་ཡི་བྱ་ར་མཛོད༔ དམ་ཆོས་འདི་ཡི་བསྟན་པ་སྐྱོངས༔ སློབ་བུ་འདི་ཡི་རོགས་དན་སྒྲུབས༔ རིག་འཛིན་རྒྱལ་བའི་གདུང་རྒྱུད་སྐྱོངས༔ དམ་ཉམས་ལོག་ལྟ་བདུད་ཀྱི་རིགས༔ སྐལ་མེད་ལག་ཏུ་མ་ཤོར་བར༔ རྒྱ་འདི་སྲུང་བའི་མེལ་ཚེ་རུ༔ དེ་རིང་སློབ་བུར་བཀའ་གཏད་པས༔ རྟག་ཏུ་དུས་མཆོད་བརྩོན་པ་ཡི༔ ཕྲིན་ལས་སྒྲུབ་པའི་སྡོངས་གྲོགས་མཛོད༔ ཨོཾ་དྷརྨ་པཱ་ལ་ཡ་ཧཱུྃ་ཧཱུྃ་ཧཱུྃ་སྭཱ་ཧཱ༔ «དེ་ནས་དཀྱིལ་འཁོར་གཏད་པ་ནི༔ གཟུང་ཐག་སློབ་མའི་ལག་ཏུ་སྤྲད༔ རིག་མ་དངོས་སུ་ཡོད་ན་རིག་མའི་ཕྱག་བརྒྱུད་ནས་དམ་ཚིག་སྦྲེལ་ཏེ་གཏད༔» ཧཱུྃ༔ བླ་མེད་དཀྱིལ་འཁོར་འཛིན་པའི་ཕྱིར༔ རྡོ་རྗེ་དབྱིངས་ཀྱི་ལྷ་ཚོགས་རྣམས༔ མཎྜལ་གཅིག་ཏུ་བསྡུས་ནས་ཀྱང་༔ དམ་ཚིག་བུམ་པ་གང་བྱོས་བཞིན༔ དེ་རིང་སློབ་བུ་འདི་ལ་སྦྱིན༔ དེང་ནས་བརྩམ་སྟེ་བུ་ཁྱོད་ཀྱིས༔ རིག་འཛིན་རྒྱལ་བའི་ཚབ་ཡིན་པས༔ འཛིན་འཆང་སྤེལ་དང་སྐྱོང་བ་དང་༔ སྒྲུབ་བརྩོན་གཞན་ཕན་བླ་མེད་བགྱིས༔ མ་འོངས་ཨོ་རྒྱན་དག་པའི་ཞིང་༔ མཁའ་སྤྱོད་དཔའ་བོ་མཁའ་འགྲོའི་གྲལ༔ ངེས་པར་ཚོགས་པ་ལུང་བསྟན་པས༔ ཏིང་འཛིན་ཐང་ལྷོད་མེད་པ་ཡི༔ ཉམས་ལེན་སྙིང་པོ་སྐྱོང་བ་དང་༔ དཀྱིལ་འཁོར་འདི་ཡི་དམ་ཚིག་ནི༔ སྲོག་ལ་བབས་ཀྱང་མི་བཏང་བཟུང་༔ ཅི་སྟེ་ཉམས་ཤིང་འགལ་གྱུར་ན༔ ན་རག་མྱོང་བར་གདོན་མི་ཟ༔ དེ་བས་དཀྱིལ་འཁོར་མིག་ལྟར་ཟུངས༔ ཨོཾ་ས་མ་ཡ་ཨི་དནྟེ་ཙིཏྟ་དྷ་ར་ཧཱུྃ་སྭཱ་ཧཱ༔ «ཞེས་དཀྱིལ་འཁོར་ལ་ཕྱག་འཚལ་སློབ་དཔོན་གྱི་ཞབས་སྤྱི་བོར་ལེན་ཅིང་རིག་མའི་ཕྱག་མགོར་བཞག་ལ་མ་འོངས་པ་རུ་དམིགས་ཏེ་སྨོན་ལམ་བཟང་པོས་མཚམས་སྦྱར༔ དཀྱིར་འཁོར་ཟབ་མོ་འདི་སྙིང་ནས་ཆོས་བྱེད་མ་གཏོགས་པར་མི་སྦྱིན༔ གར་ཐོད་ས་རུ་མི་བཀྲམ༔ ཁྱད་པར་རྗེས་གནང་ཙམ་ཁོལ་ཕྱུང་བྱ་བ་ལས༔ གཞུང་གི་མཆོད་རིམ་ཁྱད་པར་བཀའ་སྲུང་ནི༔ རིགས་ཀྱི་སྲས་ལའང་གཅིག་བརྒྱུད་མ་གཏོགས་མི་སྦྱིན༔ འདི་ཡང་ནང་ནས་གདམས་པ་བཞི་སྐོར༔ གསང་དབང་བདེ་ཆེན་དཔའ་མོ་ཉེ་ལམ་མཁའ་འགྲོའི་གཅིག་བརྒྱུད་ཟུར་དུ་ཡོད་པ་འདི༔ ཆོས་འདི་བྱང་ཆུབ་ཕྱི་ནང་གི་སྒྲུབ་པ་མཐར་མ་ཕྱིན་པར་མི་བསྐུར༔ ཕྱོགས་སུ་གཤེགས་ཁ་ཡིན་ངེས་པར་བསྐུར་དགོས་བྱུང་ཀྱང་དབང་རྟེན་གྱི་རིག་མ་མེད་ན་མཁའ་འགྲོའི་བཀའ་ཆད་འབྱུང་བས་ཤིན་ཏུ་བཀའ་གདམས་པའོ༔ ཁྱད་པར་སྐྱོན་ཅན་གྱི་སློབ་མ་གཡོ་རྒྱུ་ཅན༔ དམ་ཉམས་ཆོས་རྐུན་མཁན་གྱིས་གཞན་ལ་ཚོང་ཟོག་བྱེད་པ༔ གཞན་གྱི་ཡོན་ཏན་རང་གི་འཕྲག་ལ་མ་ཤོང་ནས་ངོམ་པའི་རིགས༔ གདམས་ངག་བུ་ལྟར་ཕོག་པ་གསང་ཞིང་རང་མཐོང་འབྲུག་སྒྲ་ལྟར་མི་གྲགས་པ༔ དེ་ལ་གདམས་པར་གྱིས་ཤིག༔ ས་མ་ཡ༔» དེང་འདིར་བླ་མའི་ཐུགས་རྗེས་སྒྲུབ་པ་ཉམས་སུ་ལེན་ནས་ལྷག་པའི་ལྷར་སྒོམ་སྙམ་པས་གསོལ་བ་འདེབས་པ་འདིའི་རྗེས་ཟློས་གྱིས༔ གཙོ་བོ་རྡོ་རྗེ་འཛིན་པ་ཆེ༔ དམ་པས་བཀའ་ནི་ལེགས་བསྩལ་པ༔ དམ་ཚིག་མི་གཡེལ་སྲོག་ལྟར་བསྲུང་༔ དེང་ནས་ཉིད་ཀྱི་བྲན་དུ་མཆིས༔ རྗེ་ཡི་སློབ་མར་བཟུང་ནས་སུ༔ རྒྱ་ཆེར་སྤྱོད་ལ་སྐྱོང་དུ་གསོལ༔ «ཅེས་སྐུ་དྲིན་གཏང་རག་གི་མཎྜལ་བཟང་པོ་འབུལ༔ བཀྲ་ཤིས་ནི༔» ཧཱུྃ༔ རྒྱ་གར་ཡུལ་དུ་སྐུ་འཁྲུངས་པའི༔ རྗེ་བཙུན་པདྨ་བཛྲ་ཞེས༔ བདེ་ཆེན་ཡུམ་མཆོག་མནྡ་ར༔ པད་འབྱུང་ཡབ་ཡུམ་བཀྲ་ཤིས་ཤོག༔ ཙན་དན་ནགས་ལ་སྤྱོད་པར་གཤེགས༔ སྟག་ཞོན་རྡོ་རྗེ་གྲོ་བོ་ལོད༔ བཀྲ་ཤིས་ཁྱེའུ་འདྲེན་མཚན་ལྡན་ལྕམ༔ དྲག་པོ་ཡབ་ཡུམ་བཀྲ་ཤིས་ཤོག༔ མཆིམས་ཕུར་བདེ་གཤེགས་སྒྲུབ་པ་མཛད༔ གྲུབ་ཐོབ་རྒྱལ་པོ་ཟིལ་གནོན་ཞབས༔ ཟུང་འཇུག་དབྱིངས་ཕྱུག་མཚོ་རྒྱལ་མ༔ རིག་འཛིན་ཡབ་ཡུམ་བཀྲ་ཤིས་ཤོག༔ ཟབ་རྒྱའི་གནས་མཆོག་གཏེར་གྱི་སྒྲོམ༔ མཆིམས་ཕུ་བྲག་དམར་ཀེའུ་ཚང་༔ དྲེགས་སྡེ་སྲུང་མས་བྱ་ར་མཛོད༔ ཆོས་སྐྱོང་གཏེར་སྲུང་བཀྲ་ཤིས་ཤོག༔ «ཅེས་པས་རབ་ཏུ་གནས་མཐར༔» ཧོཿ དེ་ཡང་ཁྱེད་རང་རྣམས་ལ་འདིར་བླ་མ་རྩ་གསུམ་བཀའ་འདུས་ཆོས་ཀྱི་རྒྱ་མཚོའི་བདེ་གཤེགས་ཀུན་འདུས་ཐུགས་ཀྱི་སྒྲུབ་པ༔ འདི་ཉིད་ལ་སྒྲུབ་པ་རྣམ་པ་གསུམ་སྟེ༔ ཚེ་སྒྲུབ་ཐུགས་སྒྲུབ་དྲག་པོའི་སྒྲུབ་པ༔ རྩ་བ་གསུམ་ཡིན་ཏེ༔ བླ་མ་པདྨ་འབྱུང་གནས༔ ཡི་དམ་དབང་ཆེན་རྟ་མགྲིན༔ མཁའ་འགྲོ་གསང་བ་ཡེ་ཤེས༔ འདི་རིགས་གསུམ་ཡིན་ཏེ༔ སྐུ་འཇམ་དཔལ་དབྱངས༔ གསུང་སྤྱན་རས་གཟིགས༔ ཐུགས་ཕྱག་ན་རྡོ་རྗེ་སྟེ་མདོ་དང་སྔགས་ཀྱི་དཀྱིལ་འཁོར་ཀུན་ཚང་བ་ཡིན༔ དེ་ཡི་བརྡ་དོན་རྒྱུད་སྡེ་ཆེན་པོའི་རྣམ་བཤད་རྒྱས་པ་ཐམས་ཅད་ན་གསལ་ལོ༔ འདི་ཡི་དམ་ཚིག་མདོ་ལྟར་བསྲུང་བའི་སྐབས་སུ༔ མ་བྱིན་པ་ནི་ལེན་མི་བྱ༔ དེ་བཞིན་འཕྲོག་དང་རྐུས་པ་དང་༔ ཐབས་ཀྱིས་བསླུས་ནས་བླང་མི་བྱ༔ མི་གཙང་པ་ནི་མི་སྤྱོད་དོ༔ སྐུ་གསུང་ཐུགས་ཀྱི་དམ་མི་ཉམས༔ དམ་ཉམས་གྲོགས་ལ་འགྲོགས་མི་བྱ༔ གནས་ཁང་ཉམས་གྲིབ་བྱི་མོ་སྤང་༔ ཉམས་ཅན་ཟས་གོས་འབག་མི་བྱ༔ རྫུན་དུ་སྨྲ་བར་མི་བྱ་ཞིང་༔ དགེ་འདུན་མཐུན་གཉིས་ཕྱེ་བ་དང་༔ སངས་རྒྱས་བསྟན་པའི་སེལ་བྱེད་དང་༔ འཁྲུག་སྡེབ་གཞི་བཞག་ལ་སོགས་པ༔ ཟོབ་པོར་འགྲོ་བའི་རྫུན་མི་བྱ༔ སྲོག་ནི་བཅད་པར་མི་བྱ་ཞིང་༔ དེ་བཞིན་ཕམ་པར་གྱུར་པ་ནི༔ ལྟོ་གོས་གཏན་དུ་རེ་བ་ཡིས༔ སྒོ་ནོར་ཕ་མའི་སྲོག་མི་བཅད༔ སྒྱུ་ལུས་གཡར་ཁང་གཉེར་བ་ཡི༔ ལུས་ཀྱི་ཕ་མ་སྲོག་མི་བཅད༔ ཚེ་གཅིག་སངས་རྒྱས་སྟེར་བ་ཡི༔ རྡོ་རྗེ་སློབ་དཔོན་སྲོག་མི་བཅད༔ གནས་སྐབས་གྲོགས་སུ་བཅའ་བ་ཡི༔ བྲན་འཁོར་ཆུང་མའི་སྲོག་མི་བཅད༔ དོན་མེད་རྣམས་ནི་ལྟ་ཅི་སྨོས༔ དེ་བཞིན་མཚོན་གྱིས་བཏབ་པ་དང་༔ དུག་དང་གཞན་མཐུ་བསྐུལ་བ་དང་༔ བསམ་སྦྱོར་ཚིག་གིས་བསྐུལ་བ་སོགས༔ རང་གཞན་ཀུན་ནས་ལས་དེ་སྤང་༔ དེ་བཞིན་སངས་རྒྱས་སྐུ་ལ་ནི༔ ངན་སེམས་ཁྲག་ནི་བྱུག་མི་བྱ༔ སངས་རྒྱས་རྣམས་ནི་སྨོས་ཅི་བྱ༔ ཆོས་སྤང་ལས་ནི་ཡོངས་སུ་སྤང་༔ དགེ་འདུན་པ་ནི་དཀྲུགས་མི་བྱ༔ བླ་མ་སངས་རྒྱས་བླ་མ་ཆོས༔ དེ་བཞིན་བླ་མ་རྡོ་རྗེ་འཆང་༔ གཟུགས་སྐུ་བསོད་ནམས་ཚོགས་ལས་གྲུབ༔ དོན་དམ་དགོངས་པ་ཆོས་ཀྱི་དབྱིངས༔ དེ་བཞིན་སུམ་ལྡན་བླ་མ་ཡི༔ སྐུ་ཡི་གྲིབ་མ་འགོམ་མི་བྱ༔ སྐུ་གསུང་ཐུགས་རྟེན་འབུམ་འགྱུར་གྱི༔ གཙུག་ལག་གཉན་པོ་བཅོམ་པ་དང་༔ བླ་མའི་ཐུགས་སེམས་དཀྲུགས་པ་སོགས༔ ལྟུང་བ་ཕོག་པའི་ལས་མི་བྱ༔ དེ་བཞིན་མི་དགེ་བཅུ་པོ་དང་༔ མཚམས་མེད་མནར་བའི་ལས་སོགས་སྤང་༔ རྟོགས་པ་མངོན་དུ་མ་གྱུར་པའི༔ ཐོག་མར་དཀྱིལ་འཁོར་ཞུགས་པ་ཙམ༔ ཁ་བསགས་རང་རྒྱུད་མ་དུལ་བའི༔ རྟོག་གེ་བ་ཡི་ཉན་ཐོས་རྣམས༔ ནམ་ཟླ་དཔྱིད་ཁའི་ལྗང་བུ་འདྲ༔ ལམ་འཇུག་དེ་ཡིས་འཇོམས་པར་འགྱུར༔ རྫོགས་ཆེན་བླ་མེད་ལམ་ཞུགས་ནས༔ འབྲས་བུ་ཐེག་ཆེན་རྟོགས་པ་ཡི༔ སྤྱོད་པ་ལམ་ཁྱེར་རྣལ་འབྱོར་པ༔ བཟང་ངན་ཐོག་རྫིས་བྱེད་པའི་ཚེ༔ ཉན་ཐོས་པ་ཡི་ལམ་ཞུགས་སྤང་༔ རང་བཅིང་ཉོན་མོངས་ཞགས་པ་བཅད༔ དེ་ཡི་ལམ་ཁྱེར་འདི་ལྟ་སྟེ༔ མ་བྱིན་པ་ནི་ལེན་པར་བྱ༔ དགེ་བ་བཟང་པོ་ཐབས་ཀྱིས་བསྐུལ༔ ཤུགས་ལ་བྱུང་བ་དངོས་གྲུབ་ཡིན༔ བློས་ཐོང་གཞན་གྱི་ཕུལ་བ་དེ༔ མ་བྱིན་བར་དུ་ཡང་ཡང་བསླང་༔ དེ་ལ་བསྔོ་བ་རྒྱས་འདེབས་བྱ༔ ཆུ་ཡིས་ས་ཁྱེར་ལྟ་བུ་སྟེ༔ གཙང་པོའི་བྱེ་མ་དེད་པ་བཞིན༔ མ་བྱིན་བླངས་ཀྱང་ཉེས་པ་མེད༔ ཀུན་རྫོབ་རྫུན་ནི་གང་ལ་སྨྲ༔ དཔེར་ན་དགེ་བའི་བསྐུལ་མ་ལས༔ དུས་གསུམ་སངས་རྒྱས་ཐམས་ཅད་ཀྱིས༔ དམྱལ་བ་ཞིང་ཁམས་བསྟན་པ་དང་༔ བློ་ཡི་དཔག་པའི་ཚད་བཟུང་དང་༔ ཀུན་རྫོབ་ཆོས་བརྒྱད་བརྒྱད་ཁྲི་བཞིར༔ སེམས་ཅན་ཁྲིད་པའི་ལམ་དུ་ཟད༔ དྲང་དོན་རྫུན་གྱི་ཕུང་པོ་ཡིན༔ ངེས་དོན་དབང་པོ་གཏན་དུ་མེད༔ ཆུ་བུར་མིག་གིས་ག་ལ་མཐོང་༔ བྲག་དང་རླུང་སྒྲ་འཐབ་པ་བཞིན༔ བདེན་རྫུན་གཉིས་ཀྱི་ངོ་བོ་སྟོང་༔ རྫུན་དུ་སྨྲས་ཀྱང་ཉེས་པ་མེད༔ མི་གཙང་པ་ནི་སྤྱོད་པར་བྱེད༔ གནས་ངན་དུར་ཁྲོད་ཕུང་ཤུལ་ཉུལ༔ བདུད་དང་འདྲེ་ལ་དམ་ཚིག་བསྲེ༔ མཛེ་སྨེ་ཡུགས་ས་གྲོགས་སུ་བསྟེན༔ ཟས་སུ་རོ་ཟ་རོ་གོས་གྱོན༔ གཏམ་དུ་གང་ཤར་ངེས་མེད་སྨྲ༔ སྐྱིད་སྡུག་བྲལ་བའི་གཅེར་བུ་འགྲོ༔ ངོ་ཚ་བྲལ་བའི་སྨྱོ་སྤྱོད་བྱ༔ གཞན་གྱི་བུད་མེད་སྤྱོད་པར་བྱ༔ སྲོད་ལ་དུད་འགྲོའི་རྣམ་འགྱུར་སྟོན༔ ནམ་མཁའི་ཆུ་སྤྲིན་རླུང་གཡེར་བཞིན༔ བཟང་ངན་ཡུལ་མེད་རྗེས་མེད་ལ༔ མི་གཙང་སྤྱོད་ཀྱང་ཉེས་པ་མེད༔ སྙིང་རྗེས་བསད་པའི་དམ་ཚིག་ལས༔ སེམས་ཅན་ཉོན་མོངས་དུག་ལྔར་གྱུར༔ གཏི་མུག་ཕག་དང་འདྲ་བ་དེ༔ བསྒྲལ་ནས་རྣམ་ཤེས་ཆོས་སྐུར་བསྒྱུར༔ ཞཻ་སྡང་སྦྲུལ་དང་འདྲ་བ་བསྒྲལ༔ ལས་ངན་བཤིག་པས་ལུས་ངན་བྲལ༔ འདོད་ཆགས་བྱ་དང་འདྲ་བ་དེ༔ སོར་རྟོག་རིམ་གཉིས་དག་གིས་བསྒྲལ༔ ཆགས་པ་བྲལ་ནས་ཆགས་མེད་ཡིན༔ གང་ཞིག་ལན་ཆགས་བསྙགས་པ་ཡི༔ ཕ་མ་ཕྲུ་གུ་ཐམས་ཅད་བསད༔ འཁོར་བ་ཆོད་པའི་སྨོན་ལམ་བགྱི༔ གང་ཕྱིར་བདུད་ལས་སྡིག་ཏོ་ཅན༔ སེམས་ཅན་ཡོངས་ལ་གནོད་པ་ཡི༔ ལས་ངན་གཞི་བཞག་དེ་ཉིད་བསྒྲལ༔ ཁམས་གསུམ་སྟོང་བའི་སྨོན་ལམ་བཏབ༔ དེ་བཞིན་བསྒྲལ་བའི་ཞིང་བཅུ་རྣམས༔ རླུང་གིས་ཤིང་བཅག་ལྟ་བུ་སྟེ༔ སྲོག་བཅད་བྱ་ལ་ཉེས་པ་མེད༔ སངས་རྒྱས་སྐུ་ལ་སྨད་པ་སྟེ༔ ཀུན་ཏུ་བཟང་པོ་ནམ་མཁའི་ཐུགས༔ ཁུ་རླངས་གཏིབས་བཞིན་སྡུག་མི་བསྔལ༔ ཉི་ཟླ་གསལ་ཀྱང་ཉམས་མི་དགའ༔ བཟང་དང་ངན་གཉིས་ངོ་བོ་མཉམ༔ ནམ་མཁའི་སྟོང་པ་ཧད་པོ་ལ༔ ཚོགས་དྲུག་སྣང་བ་མེད་པའི་ཕྱིར༔ རོ་དུད་སྤྲིན་ལྟར་གཏིབས་པ་དང་༔ སྤོས་དུད་དྲི་བསུང་ཆགས་པ་གཉིས༔ ཡང་དག་དོན་ལ་ངོ་བོ་མཉམ༔ དུས་གསུམ་སངས་རྒྱས་མདུན་དུ་ནི༔ གསེར་གྱི་ཕུང་པོ་སྤུངས་པ་དང་༔ དུག་གི་ཡོན་ཆབ་གཏམས་པ་གཉིས༔ ཆགས་པ་མེད་པ་ངོ་བོ་མཉམ༔ རྣམ་རྟོག་འཛིན་པ་གྲོལ་བ་ལ༔ རོ་རས་ནག་པོས་དཀྲི་བ་དང་༔ ལེ་བརྒན་དར་དཀར་གཡོགས་པ་གཉིས༔ ངེས་པའི་དོན་ལ་ངོ་བོ་མཉམ༔ གཙུག་ལག་ཁང་དང་སྐུ་གསུང་རྟེན༔ བཤིག་དང་བརྩེགས་ལ་དགའ་སྡུག་མེད༔ རང་གིས་བསོད་ནམས་བསགས་པ་ཙམ༔ དོན་ལ་བདེན་པར་མ་གྲུབ་པས༔ སངས་རྒྱས་བསྟོད་དང་སྨད་པ་མཉམ༔ ཚོགས་དྲུག་སྒོ་ཁྱུད་འདན་ན་གསལ༔ རྣམ་རྟོག་བརྩེགས་པ་བཤིག་ན་བརླིང་༔ འཁྲུལ་པའི་ཕ་མ་བསད་ན་དགེ༔ ངན་གོམས་ཆུང་མ་བྱེ་ན་མཐུན༔ སེར་སྣའི་སྒོ་ནོར་ཟད་ན་ཕྱུག༔ ངར་འཛིན་རབས་ཆད་བུ་རྒྱུད་འཕེན༔ སྤང་བླང་ཟད་ན་སྲུང་སྡོམ་བདེ༔ དེ་ཕྱིར་བསྲུང་པའི་དམ་ཚིག་ལྔ༔ བསྲུངས་དུ་མེད་པའི་དམ་ཚིག་ལྔ༔ མདོ་དང་སྔགས་ཀྱི་དམ་ཚིག་གམ༔ བསྐྱེད་དང་རྫོགས་པ་གཉིས་ཀྱི་དོན༔ བསྐྱེད་པ་མངོན་སུམ་སྣང་བའི་ངོག༔ རྫོགས་པ་འཇའ་ཚོན་ལག་མྱོང་ལྟར༔ དེ་བཞིན་དམ་པ་འདི་རྣམས་ཀྱང་༔ གང་ཟག་རབ་འབྲིང་ཐ་མ་གསུམ༔ རབ་ནི་ཆོས་སྐུའི་རང་བཞིན་གྲོལ༔ འབྲིང་ནི་དམ་ཆོས་རིམ་འཇུག་གྲོལ༔ ཐ་མས་བཟང་ངན་ཅིར་མི་རྟོགས༔ ཉན་ཐོས་ཐེག་པར་འཇུག་པ་རྣམས༔ རྫ་ཡི་བེའུ་བུམ་ཆག་པ་བཞིན༔ སླར་ལས་གསོ་བ་མ་མཆིས་པའི༔ མཚམས་མེད་རྒྱུ་བསགས་སྤང་བར་གྱིས༔ གསང་སྔགས་གསེར་དངུལ་སྣོད་ཞུམ་ཀྱང་༔ སླར་ཡང་རང་སར་བཟོ་བས་ལེགས༔ བསྲུང་དུ་མེད་པའི་དམ་ཚིག་ལྔ༔ ལམ་ཁྱེར་གནས་ལུགས་གཞི་ལ་ཕོབ༔ དེ་ལྟར་འབྲས་བུ་ཕྱི་ན་ལྕི༔ སོ་སོར་ཉམས་ལེན་སོར་གནས་བཞིན༔ ངེས་པར་གདམས་པ་ཨེ་མ་ཧོཿ «དེ་ཡང་དབང་ཆེན་ཐུགས་ཀྱི་སྒྲུབ་པའི་བཅའ་བཞི་འཁྱེར་སོ་ལག་ལེན་བརྡ་སྤྲོད་བཅས་གྲུབ་པ་ཡིན་ཏེ་ཕྱིན་ཆོད་ཀྱང་དེ་ལྟར་ཉམས་སུ་ལེན་པར་བགྱིས༔ ས་མ་ཡ༔ གཏེར་གྱི་རྒྱ་འཛིན་ནག་པོ་ཆེ༔ ལེགས་ལྡན་མཐིང་ནག་ཕྱག་བཞི་པ༔ ཞིང་སྐྱོང་ཁྱབ་འཇུག་དམར་འོད་འབྱུང་༔ མེ་འོད་གདོང་ཅན་ཆོས་རྒྱལ་ཆེ༔ མ་གཅིག་དབྱིངས་ཕྱུག་ཀླུ་ཡི་རྒྱལ༔ ཁྱད་པར་མཆིམས་ཕུ་བྲག་བཙན་སོགས༔ རྗེ་བཙུན་ཆེན་པོས་གཉེར་གཏད་པའི༔ བཀའ་ཡི་སྲུང་མ་ཐ་ཚིག་ཅན༔ དཀྱིལ་འཁོར་སྐྱོང་བའི་མེལ་ཚེ་མཛོད༔ བསྟན་པ་མི་ནུབ་ཨ་ཐཾ་རྒྱ༔ ལས་འཕྲོ་ཅན་དང་འཕྲད་པར་ཤོག༔ གཏེར་རྒྱ༔ སྦས་རྒྱ༔ ཟབ་རྒྱ༔ གསང་རྒྱ༔ ཐེམ་རྒྱ༔ ཁོ་བོ་རིག་འཛིན་རྩ་གསུམ་གླིང་པ་ཆོས་ཀྱི་རྒྱ་མཚོས་ས་ཁྱི་ལོར་བསམ་ཡས་མཆིམས་ཕུ་དགེའུ་གོང་ནས་གདན་དྲངས་ཤིང་། མདོ་ཁམས་ཟངས་གླིང་རྔམ་པ་འོད་ལྡན་གྱི་ཉེ་འདབས་གཟེ་རྒྱལ་དུང་རི་འཇའ་འོད་འཁྱིལ་བའི་གླིང་ཀླུ་ལྗོངས་སྐྱེད་མོའི་ཚལ་གྱི་ཡར་འཁྱིལ་སྤང་ལྗོངས་མེ་ཏོག་འཁྲུངས་པའི་རི་སུལ་ནང་ཆེན་ས་བདག་རྒྱལ་པོའི་ཨུར་འགོས་སུ་ལྕགས་མོ་ཕག་གི་ལོར་ཤོག་སེར་ནས་ཞལ་བཤུས་པས་ཡར་རྒྱས་ཚེས་ལ་གཟའ་སྐར་དགེ་བའི་ཉིན་མོ་ཌཱཀྐིའི་ཚོགས་མང་པོ་དང་བཅས་གྲུབ་པའོ།། མངྒ་ལཾ།། །། »